Transmann

Transmann er en transperson med mannlig kjønnsidentitet. De blir registrert som jenter ved fødsel, men opplever å tilhøre den mannlige kjønnskategorien. Transmenn har den medisinske diagnosen kjønnsinkongruens, som betyr at de opplever manglende samsvar mellom fødselskjønn og kjønnsidentitet.

Transmenn får tilbud om hormonbehandling for å tilpasse kroppen sin til deres opplevde kjønn. Det er imidlertid ikke et krav for transmenn å gjennomgå slik behandling for å identifisere seg som menn, da kjønnsidentitet er en subjektiv opplevelse av å tilhøre en bestemt kjønnskategori.

Transmenn, kan i likhet med cismenn, ha ulike seksuelle orienteringer, blant annet heterofili, bifili og homofili.

 Behandling i Norge 
Transpersoner kan bli utredet for kjønnsinkongruens og få behandling gjennom Nasjonal behandlingstjeneste for kjønnsinkongruens (NBTK), som ligger på Rikshospitalet i Oslo. Rikshospitalet er det eneste offentlige sykehuset som kan gi utredning og behandling for transpersoner i Norge per i dag. Helsestasjonen for kjønn og seksualitet (HKS) kan også gi lignende utredning på lavterskelnivå for alle mennesker i Oslo mellom 0 til 30 år. 

Først må vedkommende som skal utredes snakke med psykologer og leger for å få diagnosen. Vurderingen pleier å ta opptil et år. En kjønnskorrigerende behandling tar vanligvis fra fem til åtte år. Får personen diagnosen kjønnsinkongruens, kan personen få behandling. Folk som får andre kjønnsidentitetsrelaterte diagnoser mottar ikke noen form for behandling i Norge. Norge har ikke en «Second option», noe FRI, Amnesty International og Skeiv Ungdom har kritisert.

Når en transmann har fått diagnosen, kan han starte på hormonbehandling, hvis ikke noen helsemessige grunner står i veien. For å få en effekt som varer ut, må han ta hormoner resten av livet. De går på testosteron. Nasjonal behandlingstjeneste for kjønnsinkongruens krever at personer som har fått diagnosen kjønnsinkongruens går gjennom en «Real life test» der de lever det kjønnet de ønsker å leve som, for å være helt sikker på at de vil gå videre i behandlingen. Transmenn kan gå gjennom flere operasjoner, blant annet fjerning av bryst, kvinnelige kjønnsorganer og en konstruksjon av mannlig kjønnsorgan.

 Effekter av hormonbehandling 
Effekter som kan oppstå ved testosteronbehandling:

 Stemmeskifte – dypere stemmeleie
 Forstørrelse av klitoris
 Økt hårvekst på kroppen, f.eks skjeggvekst
 Fettfordeling – mer mannlig kroppsform
 Brystene blir mindre
 Akne/kviser
 Grovere hud
 Mannlig hårtap

 Se også 
 Cismann
 Mann

 Referanser 

 Eksterne lenker 


Kategori:Transpersoner
Kategori:Menn